Тадеуш Косцюшко

**Тадеуш Косцюшко**, повным йменом *Andrzej Tadeusz Bonawentura Kościuszko* , (*4. фебруар 1746 – †15. октобер 1817) быв польскый и америцкый генерал, фортификачный инжинер, участник америцкой войны за независимость, вождь повстаня против России, народный герой Польщи, Бѣлоруси и США, честный горожанин Франции..

## Молоды рокы
Родив ся яко четвертый дѣтвак полковника литовского войска в родовом маетку Меречовщина около мѣстечка Косово, тогды належного до Великого княжества Литовского (днесь в Бѣлоруси). Учив ся в школѣ пиаристох (1755–1760), але лишив через родинны проблемы, пак закончив Кадетскый Корпус новоотвореной Рыцарской школы в Варшавѣ в шаржи капитана (1765-1768). За добры успѣхы в науцѣ яко кралевскый штипендиста учив ся еще 5 рокы во Франции.

Влѣтѣ року 1775 вернув ся до Польщи, тогды уже три рокы як роздѣленой и принученой редуковати свое войско до 10 тыс. воякох. З той причины не удало му ся найти войскову службу. На родовом маетку газдовав его старшый брат, прото в гледаню службы выѣхав до Дрезды, але ани там не успѣв и побрав ся до Парижу. Там ся дознав о войнѣ в Америцѣ, де колонии зачали войну за независимость од Великобритании. В Парижу ся много говорило о первых успѣхах Америчанох, котрых подпоровала и Франция, и так неодовго одплыв до Америкы. 

## В Америцѣ
Быв приятый до войска, боюючого за независимость сѣвероамерицкых колоний в годности полковника-инжинера и такой достав задачу опевнити мѣсто Филаделфию (септембер, 1776). 

В яри 1977 быв посланый под канадску границю до штабу генерала Гейтса, войско котрого уступало под натиском перевагы Англичанох. Косцюшко достав задачу загамовати Англичанох.. На его росказ воякы обаляли дерева, зносили мосты и гати.. Англичане тратили час и силы, перемагаючи препоны, дякуючи тому Америчане устигли перебрати ся через рѣку Гудзон, збудовати фортификации и перемочи неприятеля в битвѣ коло Саратогы.

В роках 1778–1779 занимав ся укрѣпленьом форта Вест-Пойнт на рѣцѣ Гудзон и зробив з него неприступну крѣпость, за што достав похвалну характеристику од самого Джорджа Вашингтона: «муж наукы и заслуг (a gentleman of science and of merit)».

Од року 1780 был главным фортификачным инжинером Южного войска. По закончѣню войны в року 1783 достав шаржу бригадного генерала, америцке гражданство, орден Общества Цинциннатох, двѣ особны пиштолѣ в дар од Джорджа Вашингтона и в року 1784 вернув ся до краю.

## Война з Россиев
В року 1788 Великый Сойм рѣшив росширити польске войско до 100 тыс. воякох, што выволало непокой России и Пруссии. Од року 1789 Косцюшко быв од краля именованый генералмайором и занимав ся реорганизациов войска. В року 1791 была прията Конштитуция 3. мая, котров ся ограничовали права шляхтичох. До незадоволеных додали ся польскы магнаты, котры попросили помоч од Катарины Великой. В яри 1792 российска армада вкрочила до Польщи. Дивизия под веденьом Косцюшка (една з трьох) успѣшно клала им одпор. Косцюшко быв повышеный на генералпоручника и достав орден Virtuti Militari. Але краль приступив 24. юла 1792 на жаданя магнатох и росказав перестати чинити одпор. Косцюшко на то лишив войскову службу и емигровав до Франции.

## Косцюшково повстаня

В року 1793 зостала Польща по другый раз роздѣлена. Патриоты на емиграции и в краю готовили повстаня. Косцюшко во Франции гледав материалну помоч, але достав лем почестне гражданство. 24. марца 1794 в Краковѣ Косцюшко зложив присягу перед народом и прияв веденя повстаня яко Найвысшый Велитель Народных Збройных Сил. 4.апрѣля 1794 выграв битву под Рацлавицями, што мало велику цѣну не так милитарну, як моралну. В маю против повстанцям приступило и прусске войско, на што Косцюшко не раховав, выголошуючи войну лем России. В конци юна до Польщи вступило и австрийске войско. На российской сторонѣ вступив до бою корпус генерала Суворова. Найзнаменитѣйшым чином Косцюшкового повстаня была оборона Варшавы, котру облѣгало российско-прусске войско в силѣ 41 тыс. воякох и 235 канонох. По двохмѣсячном марном облѣганю мусѣли одыйти з великыма стратами. 10. октобра 1794 в програной битвѣ под Мацейовицями Косцюшко трафив зоз цѣлым своим штабом до российской неволѣ. 16. новембра новый Найвысшый Велитель Томаш Вавжецки под Радошицями зложив капитулацию перед российскым генералом Федором Денисовом. Резултатом повстаня было третье роздѣлѣня, при котром Польща зникла з мапы Европы.

## В доживотной емиграции

26. новембра 1796 Косцюшко зложив присягу вѣрноподданства, а тыж мусѣв ся завязати, же нигда ся не верне до Польщи, и царь Павел І. Романов выпустив го на волю. За тоту цѣну достали ся на слободу 20 тысяч Полякох, котры были заяты в току повстаня. Хоть ся повстаня не подарило, зостав Косцюшко в очах народа символом независимости, котрый ся передавать з поколѣня на поколѣня.

Косцюшко оселив ся в Золотурну в Швайцу. В року 1806 не прияв вызву Наполеона, жебы став в челѣ польского войска в сполочном походѣ на Россию. В року 1815 не прияв ани пропозиции од царя Александра высловити схвалѣня марионетового Кралевства Польского взамѣн за статкы и дары.

Умер в Золотурну 15. октобра 1817. 

Во вшиткых частях роздѣленой Польщи служили смуточны молебны. Сенат в Краковѣ дав 3. юла 1818 святочно перенести его позостаткы до отчизнины и уложити в кралевской гробцѣ на Вавелу. Вдячный народ насыпав му тысячами рук славный помник — могылу при Краковѣ.
 
## Жерела и одказы
*  Rosiek, Wilhelm (Kraków). Kościuszko. // Tvůrcové dějin. Čtyři tisicletí světových dějin v obrazech dob a osobností. Třetí díl. Novověk. Red. Karel Stloukal. Nakladatel L. Mazáč. V Praze, 1935. Cc. 546-552. 
* Storozynski Alex. Kosciuszko Książę chłopów. — W.A.B, 2011. —  

## Референции

Катеґорія:Польскы генералове
Катеґорія:Америцкы генералове
Катеґорія:Пиаристичны штуденты
Катеґорія:История Польщи